ⵜⵉⴼⴰⵢⵓⵔ ⴷ ⵜⵉⴼⵜⴰⴼⵓⴽⵜ ⵎⵓⵃⴰ, ⵎⴻⵎⵎⵉⵙ ⵏ ⵓⴷⵔⴰⵔ. ⵏⵜⵜⴰ, ⵉⴳⴰ ⴰⵎⴽⵔⴰⵣ. ⵢⵉⵡⵍ ⵢⵓⵜ ⵏ ⵜⵎⵟⵟⵓⴹⵜ, ⵉⵙⵎ ⵏⵏⵙ ⵉⵟⵟⵓ. ⵉⵟⵟⵓ, ⵉⵍⵍⵉⵙ ⵏ ⵓⴷⵔⴰⵔ. ⵜⴳⴰ, ⴰⵡⴷ ⵏⵜⵜⴰⵜ, ⵜⴰⵎⴽⵔⴰⵣⵜ. ⵎⵓⵃⴰ, ⵎⴻⵎⵎⵉⵙ ⵏ ⵓⴷⵔⴰⵔ, ⵉⴳⴰ ⴰⵔⴳⴰⵣ ⵏⵏⵙ. ⵎⵓⵃⴰ ⴷ ⵉⵟⵟⵓ, ⵖⵓⵔⵙⵏ ⵙⵏⴰⵜ ⵏ ⵜⵔⴱⴰⵜⵉⵏ ⵉⵖⵓⴷⴰⵏ. ⵢⵓⵜ, ⵉⵙⵎ ⵏⵏⵙ ⵜⵉⴼⴰⵢⵓⵔ. ⵢⵓⵜ, ⵉⵙⵎ ⵏⵏⵙ ⵜⵉⴼⵜⴰⴼⵓⴽⵜ. ⵢⵓⵏ ⵡⴰⵙⵙ, ⵉⵟⵟⵓ ⵢⴰⵖ ⵜⵜ ⵛⴰ. ⵓⵔ ⵜⵣⵎⵉⵔ ⵜⴳⵍⵍⵉⵏⵜ ⴰⴷ ⵜⵏⴽⵔ. ⵜⵏⵏⴰ ⵉ ⵓⵔⴳⴰⵣ ⵏⵏⵙ: - ⵎⵛ ⵎⵎⵓⵜⵖ ⴰ ⵎⵓⵃⴰ, ⴰⵡⵍ ⵢⵓⵜ ⵏ ⵜⵎⵟⵟⵓⴹⵜ ⵉⵖⵓⴷⴰⵏ ⵃⵎⴰ ⴰⴷ ⵜⵙⴳⵎ ⵉⵙⵜⵉ. ⵉⵔⴰⵔ ⵅⴰⴼⵙ ⵓⵔⴳⴰⵣ ⵏⵏⵙ, ⵉⵏⵏⴰ ⴰⵙ: - ⴰⴷ ⵛⵎⵎ ⵉⴷⵊ ⵕⴱⴱⵉ ⵉ ⴰⵢⵜ ⵓⵅⴰⵎ ⵏⵏⵎ ⴰ ⵍⴰⵍ ⵉⵏⵓ! ⵎⴰⵛⴰ, ⵜⵎⵎⵓⵜ ⵉⵟⵟⵓ. ⵕⵥⴰⵏ ⵡⵓⵍⴰⵡⵏ ⵏ ⵜⵔⴱⴰⵜⵉⵏ ⴷ ⴱⴰⴱⴰⵜⵙⵏⵜ. ⵣⵔⵉⵏ ⵡⵓⵙⵙⴰⵏ, ⵉⵏⴽⵔ ⵎⵓⵃⴰ ⵢⴰⵡⵍ ⵢⵓⵜ ⵏ ⵜⵎⵟⵟⵓⴹⵜ ⵢⴰⴹⵏⵉⵏ. ⵎⴰⵛⴰ, ⵏⵜⵜⴰⵜ, ⵓⵔ ⵜⵃⵎⵉⵍ ⵜⵉⵔⴱⴰⵜⵉⵏ ⵏ ⵉⵟⵟⵓ. ⴽⵓ ⴰⵙⵙ, ⵍⴰ ⵙⵏⵜ ⵜⴳⴳⴰ ⵜⴰⵡⵓⵔⵉ ⵉⵛⵇⴰⵏ! ⵍⴰ ⵜⵜⴰⵣⵏ ⵜⵉⴼⵜⴰⴼⵓⴽⵜ ⵖⵔ ⵓⴷⵔⴰⵔ ⵃⵎⴰ ⴰⴷ ⵜⴱⴷⴷ ⵅⴼ ⵜⴽⵙⵙⴰ ⵏ ⵉⵣⴳⴰⵔⵏ. ⵍⴰ ⵜⵜⴰⵣⵏ ⵜⵉⴼⴰⵢⵓⵔ ⵖⵔ ⵜⴰⴳⴰⵏⵜ ⵃⵎⴰ ⴰⴷ ⵜⴽⵙⵙ ⵓⵍⵍⵉ, ⴰⴷ ⵜ ⵜⵃⴹⵓ ⵙⴳ ⵡⵓⵛⵛⴰⵏⵏ. ⵍⵍⵉⴳ ⵜⵜⴰⵖⵓⵍ ⵜⵉⴼⵜⴰⴼⵓⴽⵜ ⵙⴳ ⵓⴷⵔⴰⵔ ⵖⵔ ⵜⴳⵎⵎⵉ ⵏⵏⵙ, ⵍⴰ ⵜⵜⴳⴳⵯⴰ, ⵜⵙⵏⵓ ⴰⵖⵔⵓⵎ. ⴰⵢⴷⵉ ⵏⵏⵙ, ⵉⴳⵏ ⵜⴰⵎⴰ ⵏ ⵓⴱⴰⴷⵓ. ⵢⵓⵃⵍ ⵉⴳⵍⵍⵉⵏ! ⵏⵜⵜⴰⵜ, ⵜⵉⴼⴰⵢⵓⵔ, ⵍⵍⵉⴳ ⵜⵜⴰⵖⵓⵍ ⵙⴳ ⵜⴽⵙⵙⴰ ⵏ ⵡⵓⵍⵍⵉ, ⵍⴰ ⵜⵜⴷⴷⵓ ⴰⴷ ⵜⴰⵡⵉ ⵉⴽⵛⵛⵓⴹⵏ ⵙⴳ ⵜⴰⴳⴰⵏⵜ. ⴰⵢⵢⴰⵢ! ⵎⵛⵜⴰ ⵜⵓⵃⵍ ⵜⴳⵓⵊⵉⵍⵜ! ⴳ ⵜⵉⴼⴰⵡⵜ ⵣⵉⴽⴽ, ⵍⴰ ⵜⵜⴷⴷⵓ ⵜⵉⴼⵜⴰⴼⵓⴽⵜ ⴰⴷ ⵜⴰⴳⵎ ⴰⵎⴰⵏ ⵙⴳ ⵡⴰⵏⵓ. ⴰⵢⵢⴰⵢ! ⵎⵛⵜⴰ ⵉⵥⵥⴰⵢ ⵓⵇⴱⵓⵛ! ⵍⵍⵉⴳ ⵜⵛⵎⵎⵍ ⵜⵉⴼⴰⵢⵓⵔ ⵙⴳ ⵓⵣⴷⴰⵎ ⵏ ⵉⴽⵛⵛⵓⴹⵏ, ⵍⴰ ⵜⵜⴳⴳ ⴰⵥⵟⵟⴰ. ⵎⴰⵛⴰ, ⵜⴰⵎⵟⵟⵓⴹⵜ ⵏ ⴱⴰⴱⴰⵜⵙⵏⵜ, ⵓⵔ ⴰⵙ ⵉⵇⴷⴷⴰ ⵡⵉⵏⵏⴰ. ⵜⵔⴰ ⴰⴷ ⵜⵏⵜ ⵜⵙⵙⵓⴼⵖ ⵙⴳ ⵜⴰⴷⴷⴰⵔⵜ ⵏ ⵉⵎⵎⴰⵜⵙⵏⵜ. ⴽⵓ ⴰⵙⵙ, ⵍⴰ ⵜⵜⵎⵏⴰⵖ ⴰⴽⵉⴷⵙⵏⵜ. ⵜⵙⵡⵉⵏⴳⵎ ⵜⵎⵟⵟⵓⴹⵜ ⵏ ⴱⴰⴱⴰⵜⵙⵏⵜ ⴰⴽⴷ ⵢⵉⵅⴼ ⵏⵏⵙ ⵎⴰⵎⴽ ⴰⴷ ⵅⴰⴼⵙⵏⵜ ⵜⴰⵣⵣⵍ! ⵜⴼⴽ ⵢⵓⵜ ⵏ ⵜⵀⵉⴹⵓⵕⵜ ⵜⴰⴱⵔⴽⴰⵏⵜ ⵉ ⵜⵉⴼⵜⴰⴼⵓⴽⵜ, ⵜⵏⵏⴰ ⴰⵙ: - ⵙⵙⵉⵔⴷ ⵜⵜ ⴳ ⵡⴰⵙⵉⴼ ⴰⵔ ⵜⵜⵎⵍⵉⵍ! ⴷⵉⵖ, ⵜⴼⴽⴰ ⵢⵓⵜ ⵏ ⵜⵀⵉⴹⵓⵕⵜ ⵜⴰⵎⵍⵍⴰⵍⵜ ⵉ ⵜⵉⴼⴰⵢⵓⵔ, ⵜⵏⵏⴰ ⴰⵙ: - ⵙⵙⵉⵔⴷ ⵜⵜ ⴰⵔ ⵜⴳⴳ ⵜⴰⴱⵔⴽⴰⵏⵜ! ⴷⴷⵓⵏⵜ ⵜⵔⴱⴰⵜⵉⵏ ⵖⵔ ⵡⴰⵙⵉⴼ. ⴽⵓ ⵢⵓⵜ ⵍⴰ ⵜⵙⵙⵉⵔⴷ ⵜⴰⵀⵉⴹⵓ ⵏⵏⵙ. ⵎⴰⵛⴰ, ⵜⴰⵀⵉⴹⵓ ⵜⴰⴱⵔⴽⴰⵏⵜ, ⵓⵔ ⵜⵔⵉ ⴰⴷ ⵜⴻⵜⵜⵎⵍⵉⵍ. ⵜⴰⵀⵉⴹⵓ ⵜⵓⵎⵍⵉⵍⵜ, ⵓⵔ ⵜⵔⵉ ⴰⴷ ⵜⴳⴳ ⵜⴰⴱⵔⴽⴰⵏⵜ. ⵉⵡⵡⵜ ⵅⴰⴼⵙⵏⵜ ⵢⵉⴹ ⴳ ⵡⴰⵙⵉⴼ. ⴳⴳⵯⴷⵏⵜ ⵜⴳⵓⵊⵉⵍⵉⵏ ⴰⴷ, ⴰⵖⵓⵍⵏⵜ ⵖⵔ ⵜⵎⵟⵟⵓⴹⵜ ⵏ ⴱⴰⴱⴰⵜⵙⵏⵜ! ⵃⵎⴰ ⵓⵔ ⵜⵏⵜ ⵉⵜⵜⴻⵜⵜ ⵡⵓⵛⵛⵏ, ⴽⴽⵔⵏⵜ ⵙⴽⵯⴰⵏⵜ ⵢⵓⵜ ⵏ ⵜⵅⵅⴰⵎⵜ ⵜⴰⵎⵥⵥⵢⴰⵏⵜ. ⴳⵏⴰⵏⵜ ⴳⵉⵙ. ⴰⵎⵎⴰⵙ ⵏ ⵢⵉⴹ, ⵉⴱⴷⴷⴰ ⴷ ⵅⴰⴼⵙⵏⵜ ⵡⵓⵛⵛⵏ, ⵉⵔⴰ ⴰⴷ ⵜⵏⵜ ⵉⵜⵛ. ⵎⴰⵛⴰ, ⴰⵢⴷⵉ ⵏⵏⵙⵏⵜ ⵢⵓⵣⵣⵍ ⴷ ⴰⴷ ⵜⵏⵜ ⵉⵃⴹⵓ. ⵉⴳⴳⴰ ⴰⵙ ⵉ ⵡⵓⵛⵛⵏ ⵏⵏⴰ: - ⵀⴰⵡ! ⵀⴰⵡ! ⵀⴰⵡ! ⵓⵛⵛⵏ, ⵉⵔⵡⵍ ⴳ ⵜⴰⵍⵍⵙⵜ ⵏ ⵢⵉⴹ! ⵎⵎⵔⵏ ⵡⵓⵍⴰⵡⵏ ⵏ ⵜⵔⴱⴰⵜⵉⵏ, ⵙⵏⵉⵎⵎⵔⵏⵜ ⵉ ⵓⵢⴷⵉ ⵏⵏⵙⵜ. ⴰⵙⴽⴽⴰ ⵏⵏⵙ, ⵣⵉⴽⴽ, ⴽⴽⵔⵏⵜ ⵜⵔⴱⴰⵜⵉⵏ. ⵜⵏⵏⴰ ⵜⵉⴼⴰⵢⵓⵔ ⵉ ⵓⵍⵜⵎⴰⵙ: - ⵉⵇⵇⴰⵏ ⴷ ⴰ ⵓⵍⵜⵎⴰ ⴰⴷ ⵏⵎⵎⵓⴷⴷⵓ, ⴰⴷ ⵏⵔⵡⵍ ⵙⴳ ⵜⵎⵟⵟⵓⴹⵜ ⵏ ⴱⴰⴱⴰⵜⵏⵖ. ⵇⵉⵎⴰⵏⵜ ⵜⴳⵓⵊⵉⵍⵉⵏ ⴰⵔ ⵜⵜⴷⴷⵓⵏⵜ ⴰⵍⵍⵉ ⵢⵉⵡⴹ ⵢⵉⴹ! ⴰⵍⵍⵉⴳ ⵢⵉⵡⴹ ⵢⵉⴹ, ⵥⴷ ⵜⴰⴷⴷⴰⵔⵜ ⵏ ⵎⵉⴷⴷⵏ. ⵇⵉⵎⴰⵏⵜ ⴰⵔ ⵜⵜⴷⴷⵓⵏⵜ, ⴰⵍⵍⵉ ⵉⵡⴹⵏⵜ ⵜⴰⴷⴷⴰⵔⵜ ⵏⵏⴰ. ⴰⵢⵢⴰⵡ! ⵓⴼⵉⵏⵜ ⵄⵎⵜⵉ ⵜⴰⵔⵡⵓ! ⵉⵎⵎⵔ ⵡⵓⵍ ⵏ ⵄⵎⵜⵉ ⵜⴰⵔⵡⵓ! ⵎⴰⵛⴰ, ⵜⵊⵊⵉⵡⵏ, ⵓⵔ ⵜⵜ ⵉⵏⵖⵉ ⵍⴰⵥ! ⵜⵏⵏⴰ ⴳ ⵢⵉⵅⴼ ⵏⵏⵙ: - ⴰⵔ ⴰⵙⴽⴽⴰ ⴰⴷ ⵜⵛⵖ ⵢⵓⵜ, ⴰⵣⵔⵡⴰⵙⴽⴽⴰ, ⴰⴷ ⵜⵛⵖ ⵜⵉⵙⵙ ⵙⵏⴰⵜ! ⴰⵎⵎⴰⵙ ⵏ ⵢⵉⴹ, ⵜⴽⴽⵔ ⵜⵉⴼⴰⵢⵓⵔ ⵜⵙⴼⴰⴼⴰ ⵓⵍⵜⵎⴰⵙ ⵃⵎⴰ ⴰⴷ ⵔⵡⵍⵏⵜ. ⵜⵏⵏⴰ ⴰⵙ: - ⴽⴽⵔ ⴰ ⵓⵍⵜⵎⴰ, ⵜⴰⵔⵡⵓ ⵜⵔⴰ ⴰⴷ ⴰⵏⵖ ⵜⵜⵛ! ⵣⴷⴰⵜ ⴰⴷ ⵔⵡⵍⵏⵜ, ⵔⵛⵎⵏⵜ ⵉⴼⵛⴽⴰ ⵙ ⵍⵃⵏⵏⴰ ⵃⵎⴰ ⴰⴷ ⵓⵔ ⵙⴼⴰⴼⴰⵏ ⵜⴰⵔⵡⵓ. ⵎⴰⵛⴰ, ⵜⵜⵓⵏⵜ ⵓⵔ ⵔⵛⵉⵎⵏⵜ ⴰⴼⵔⴷⵓ! ⵉⴽⴽⵔ ⵓⴼⵔⴷⵓ, ⵢⵓⵍⵉ ⵙ ⵓⴼⵍⵍⴰ, ⵉⵡⵡⵜ ⵜⴰⵔⵡⵓ. ⵉⵏⵏⴰ ⴰⵙ: - ⴽⴽⵔ! ⴽⴽⵔ! ⴷⴷⴰⵏⵜ ⵜⵔⴱⴰⵜⵉⵏ! ⵜⴽⴽⵔ ⵜⵔⵡⵓ ⵜⴹⴼⵓⵕ ⵜⵉⵔⴱⴰⵜⵉⵏ. ⴰⵢⵢⴰⵢ! ⵎⵛⵜⴰ ⵜⴻⵜⵜⴰⵣⵣⵍ! ⵜⵉⴼⴰⵢⵓⵔ ⵜⵣⵎⵔ. ⵜⵉⴼⵜⴰⴼⵓⴽⵜ ⵜⵓⵃⵍ, ⵓⵔ ⵜⵣⵎⵉⵔ! ⵔⴽⵯⵍⵏⵜ, ⵔⴽⵯⵍⵏⵜ ⵜⵔⴱⴰⵜⵉⵏ, ⴳⵯⴷⵏⵜ ⵙⴳ ⵜⵔⵡⵓ! ⵎⴰⵛⴰ, ⵜⵉⴼⵜⴰⴼⵓⴽⵜ ⵜⵓⵃⵍ, ⵜⴻⵜⵜⵓⵜⵉ! ⵜⵙⵙⵉⵍⵉ ⵜⵜ ⵜⵉⴼⴰⵢⵓⵔ ⴳ ⵢⴰⵏ ⵓⵅⵍⵉⵊ, ⵜⴰⵊⵊⴰⵜ. ⵜⴹⴼⵓⵕ ⵏⵜⵜⴰⵜ, ⴰⴱⵔⵉⴷ ⵏⵏⵙ. ⵜⵓⵣⵣⵍ, ⵜⵓⵣⵣⵍ ⵜⵉⴼⴰⵢⵓⵔ! ⴳ ⵓⴱⵔⵉⴷ ⵏⵏⵙ, ⵜⴰⵏⵏⴰⵢ ⵢⵓⵏ ⵓⵎⴽⵔⴰⵣ ⵍⴰ ⵉⴽⵔⵔⵣ. ⵜⵏⵏⴰ ⴰⵙ: - ⴰ ⴰⵎⴽⵔⴰⵣ! ⴰ ⴰⵎⴽⵔⴰⵣ! ⵙⵏⵊⵎ ⵉⵢⵉ ⵙⴳ ⵜⵔⵡⵓ! ⵜⵓⵣⵣⵍ ⴷ ⵜⵔⵡⵓ ⵖⵔ ⵓⵎⴽⵔⴰⵣ ⴰⴷ ⵜⵏⵖ! ⵎⴰⵛⴰ, ⴰⵎⴽⵔⴰⵣ, ⵙ ⵜⴰⵡⵙⴰ ⵏ ⵜⵉⴼⴰⵢⵓⵔ, ⵓⵣⵣⵍⵏ ⵅⴼ ⵜⵔⵡⵓ! ⵜⵙⵏⵉⵎⵎⵔ ⵜⵉⴼⴰⵢⵓⵔ ⵉ ⵓⵎⴽⵔⴰⵣ ⵏⵏⴰ. ⵜⵏⵏⴰ ⴰⵙ: - ⴰⴷ ⵛⴽⴽ ⵉⵊⵊ ⵕⴱⴱⵉ, ⵜⵙⵏⵊⵎⴷ ⵉⵢⵉ. ⵎⴰⵛⴰ, ⴰⵎⴽⵔⴰⵣ ⵏⵏⴰ ⵉⵔⴰ ⴰⴷ ⵜⵜ ⵢⴰⵡⵍ, ⵉⵏⵏⴰ ⴰⵙ: - ⵔⵉⵖ ⴰⴷ ⵜⵉⵍⵉⴷ ⵜⴰⵎⵟⵟⵓⴹⵜ ⵉⵏⵓ! ⵜⵏⵏⴰ ⴰⵙ ⵜⵉⴼⴰⵢⵓⵔ: - ⵡⴰⵅⵅⴰ! ⵎⴰⵛⴰ, ⵉⵇⵇⴰⵏ ⴷ ⴰⴷ ⵙⵡⵉⵏⴳⵎⵖ. ⵙⴳ ⵙⵙⵏⵏⵉ, ⵜⴷⴷⵓ ⵜⵉⴼⴰⵢⵓⵔ ⵖⵔ ⵓⵍⵜⵎⴰⵙ, ⵜⴰⵡⵉ ⴷ ⵜⵜ ⵉⴷ. ⵜⵏⵏⴰ ⴰⵙ: - ⵀⴰ ⴰⵎⴽⵔⴰⵣ ⵉ ⴰⵏⵖ ⵉⵙⵏⵊⵎⵏ! ⴷⵉⵖ, ⵜⴰⵍⵙ ⵎⴰ ⴰⵢ ⵙ ⵉⵏⵏⴰ. ⵜⵏⵏⴰ ⴰⵙ ⵜⵉⴼⵜⴰⴼⵓⴽⵜ: - ⴰⵔⴳⴰⵣ ⴰⴷ, ⴰ ⵓⵍⵜⵎⴰ, ⵉⵖⵓⴷⴰ. ⵏⵜⵜⴰ, ⵉⴼⵓⴽⴽⴰ ⴰⵏⵖ ⵙⴳ ⵜⵔⵡⵓ. ⴰⵡⵍ ⵜ ⴰ ⵓⵍⵜⵎⴰ! ⵢⴰⵡⵉ ⴷ ⵓⵎⴽⵔⴰⵣ ⵙⵉⵏ ⵏ ⵉⵢⵙⴰⵏ. ⵏⵢⵉⵏⵜ ⵅⴰⴼⵙⵏ ⵜⵔⴱⴰⵜⵉⵏ ⵏⵏⴰ. ⵙⴳ ⵙⵙⵏⵏⵉ, ⴰⵎⵥⵏⵜ ⴰⴱⵔⵉⴷ ⵖⵔ ⵢⵉⴱⵔⴳⵎⵎⵉ ⵏⵏⵙ. ⵎⴰⵕⵕⴰ ⵎⵉⴷⴷⵏ, ⵎⵎⵔⵏ ⵡⵓⵍⴰⵡⵏ ⵏⵏⵙⵏ.